I midt 55 års lange yrkesliv har jeg hver dag ofret en type liv for en annen. Dette var jeg forberedt på da jeg som 18 åring bestemte meg for å bli klassisk figurativ maler. Å gå i dybden i materien, å lære å oppfatte naturens former, og å lære å male sanselige valører er et studie som aldri avsluttes – fordi grekernes skulpturer er evighetens ideal, slik Jesus er for de kristne.

Etter å ha blitt forbigått gang på gang fikk jeg, ufortjent nok, et treårig arbeidsstipend på 80-tallet, ca. 20 år etter min debut. Bortsett fra dette har jeg skattet millionbeløp fra salg av mine malerier, og bidratt til fellesskapet gjennom fire rettssaker og et urettmessig skattekrav på allerede beskattede midler på 10 millioner kroner.

Jeg har valgt et liv utenfor de finere kretser, men til gjengjeld skapt en god tilværelse som kitschmaler og lærer på frivillig basis til dedikerte studenter fra hele verden. Iløpet av min korte levetid har jeg aldri krevet noe annet av staten enn å få male og leve i fred.

Men, når mine skattepenger blir brukt til å finansiere avføring på offentlig scene må jeg protestere.

Til og med kunsten må i sin bortskjemthet se hvor grensene går.

Heldigvis finnes det alternativer til gammelmedia i dag. Hadde det ikke vært for Sløseriombudsmannen på Facebook, hadde byråkratene frekt misbrukt våre hardtarbeide penger uten noen form for innsigelse. Jeg har intet imot kunstner Vegard Vinge, eller noen av de andre kunstnerne Sløseriombudsmannen har laget videoer om.

Kulturrådet derimot må stilles til veggs. De er tjenere av en syk kunstideologi. Tjenere av, slik jeg ser det, en internasjonal konspirasjon med tyske aner. Jeg sier ikke at kulturrådet bør stilles for riksrett, jeg ber ydmykt våre folkevalgte om å nedlegge institusjonen. Jeg ble selv narret da jeg satt der på 90-tallet. Søknadene fra ydmyke klassiske figurative ble kastet i papirkurven bak min rygg av administrasjonen, dette var grunnen til at jeg forlot kulturrådet.

Er det slik at ingen vil tørre å ta opp problemet med dette pengesløseriet? Er de folkevalgte så feige at de ikke tør å stoppe det? Fremskrittspartiet burde nå bli et kulturparti og ta opp slike saker til vurdering. Eller er de også like feige?

De 37 millionene som er blitt delt ut til den allerede nevnte kunstner, kunne blitt brukt annerledes. Det er flere som meg i dette landet som maler bilder for framtida, ikke bare den fattige samtida – og det kunne kanskje tjene Norge at ikke alle verkene forsvant til USA.

Dagbladet har kontaktet Kulturrådet for kommentar, men de ønsker ikke å kommentere.